2.

Europa-Parlamentets beslutning 24. april 2007 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2005, Sektion VI — Det Europæiske Økonomiske og Sociale Udvalg (C6-0469/2006 — 2006/2075(DEC))

Europa-Parlamentet,

- der henviser til Den Europæiske Unions almindelige budget for regnskabsåret 2005 [1],

- der henviser til De Europæiske Fællesskabers endelige årsregnskab for regnskabsåret 2005 — Bind I (C6-0469/2006) [2],

- der henviser til Revisionsrettens årsberetning om gennemførelsen af budgettet for regnskabsåret 2005 og dens særberetninger med de kontrollerede institutioners svar [3],

- der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

- der henviser til EF-traktatens artikel 272, stk. 10, og artikel 274, 275 og 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

- der henviser til forretningsordenens artikel 71 og bilag V,

- der henviser til betænkning fra Budgetkontroludvalget (A6-0110/2007),

1. bemærker, at Det Europæiske Økonomiske og Sociale Udvalgs (EØSU) disponible forpligtelsesbevillinger i 2005 samlet udgjorde 106880105,67 EUR med en udnyttelsesgrad på 94,99 %;

2. bemærker, at EØSU's årsregnskab efter indførelsen af periodiseringsprincippet pr. 1. januar 2005 udviser et negativt resultat på 3811889,47 EUR (underskud) og identiske beløb (168387721,19 EUR) i aktiver og passiver;

3. noterer sig Revisionsrettens bemærkninger i punkt 10.16 i dens årsberetning for 2005 om, at til trods for oprettelsen af et kontor i 2005 med ansvar for koordinering af den finansielle og kontraktmæssige virksomhed på tværs af samtlige fælles tjenestegrene i Det Europæiske Økonomiske og Sociale Udvalg og Regionsudvalget er der stadig en række svagheder ved forvaltning af visse indkøbsprocedurer og procedurerne for koordinering mellem det nye kontor og de administrative enheder, som ikke er klart fastlagt;

4. minder om, at EØSU i 2005 indledte drøftelser med Kommissionen om at overtage kontorarealer i Van Maerlant-Bygningen; bemærker endvidere, at det fremgik af EØSU's svar til spørgeskemaet om EØSU's behov for kontorarealer, at de to institutioner efter deres flytning til Van Maerlant-Bygningen ikke forventede at have behov for yderligere bygninger i kommende år;

5. glæder sig over, at samtlige af EØSU's plenarmøder siden 2004 er blevet afholdt i Europa-Parlamentets bygninger;

6. bemærker, at det fremgår af EØSU's aktivitetsrapport, at dets generalsekretariats kontor har opfordret de berørte finansielle aktører og gruppen af kvæstorer til at overveje at indføre en klarere procedure for godtgørelse af rejseudgifter og betaling af rejse- og dagpenge, navnlig i situationer, som ikke udtrykkeligt er foreskrevet i reglerne;

7. bemærker, at i fortsættelse af de belgiske strafferetlige procedurer mod et tidligere medlem af EØSU om rejseudgifter (jf. punkt 4 i Parlamentets dechargebeslutning af 27. april 2006 [6]) har EØSU indledt et civilt erstatningssøgsmål, og at den belgiske domstol forventes at afsige sin dom medio 2007;

8. bemærker med interesse, at generalsekretæren og den interne revisor har regelmæssige møder på samme tid hver uge for at holde den interne revisor orienteret om institutionens aktiviteter og begivenheder og gøre det muligt for generalsekretæren at tage mest mulig hensyn til den interne revisors bemærkninger;

9. bemærker, at EØSU og Regionsudvalget for øjeblikket er ved at overveje, hvorvidt de fortsat bør forvalte visse aktiviteter i fællesskab via de fælles tjenester og i givet fald, hvilken form dette samarbejde skal have i fremtiden;

10. bemærker, at det administrative samarbejde mellem Regionsudvalget og EØSU bør være til fordel for begge udvalg og økonomisk fordelagtigt for de europæiske skatteydere; fastholder, at alle nye strukturer for administrativt samarbejde mellem de to udvalg bør medføre økonomiske fordele; opfordrer til, at begge udvalg finder frem til en måde, hvorpå det allerede eksisterende administrative samarbejde kan fortsættes;

11. minder om, at Regionsudvalget og EØSU via deres fælles tjenester forvalter visse aktiviteter i fællesskab (oversættelse, trykning, bygninger, sikkerhed, bibliotek, indkøb, catering, kontorbetjente, lægetjeneste, biler og chauffører, IT, etc.), og at deres samarbejdsaftale for nylig er blevet fornyet med seks måneder (med mulighed for forlængelse af den i yderligere seks måneder), indtil der er truffet afgørelse om, hvorvidt dette samarbejde bør fortsætte i fremtiden;

12. opfordrer til, at Regionsudvalget og EØSU i lyset af de betydelige forskelle mellem resultaterne i de fælles tjenesters og Regionsudvalgets to eksterne eksperters rapporter gennemfører en samlet analyse, som bygger på hensigtsmæssige benchmark — om nødvendigt med Revisionsrettens bistand — af de præcise udgifter, fordele og besparelser, som samarbejdet medfører, og forelægger resultaterne af undersøgelserne for det kompetente udvalg inden den 31. oktober 2007.

[1] EUT L 60 af 8.3.2005.

[2] EUT C 264 af 31.10.2006, s. 1.

[3] EUT C 263 af 31.10.2006, s. 1.

[4] EUT C 263 af 31.10.2006, s. 10.

[5] EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

[6] EUT L 340 af 6.12.2006, s. 41.

--------------------------------------------------